Zemanová, Anna, poslankyňa NR SR (2022-06-28):
Ďakujem veľmi pekne za slovo. Vážený pán minister, kolegovia, kolegyne, považujem za veľmi dôležité a správne, že máme na stole tento návrh zákona novely geologického zákona, ktorým sa napĺňa ďalší bod programového vyhlásenia vlády, a síce zvýšenie transparentnosti v poskytovaní informácií o životnom prostredí a menovite aj ohľadom geologických prác. Situácia, ktorá do dnešného dňa ešte panuje v rámci možnosti utajovania geologických záverečných správ aj subjektami, ktoré sú financované z verejných zdrojov, či zo štrukturálnych fondov, alebo zo štátneho rozpočtu, je absurdné. Je absurdné, aby inštitúcie, ktoré majú, sú financované z verejných zdrojov a ich aj subjekty kontrolované štátom alebo samosprávou, mohli tieto informácie utajovať až na desať rokov. Osobnú skúsenosť mám s takouto dôležitou geologickou správou, kedy v rámci posudzovania vplyvu na životné prostredie, tzv. tunelu Karpaty, to je 11-kilometrový tunel, ktorý mali ambíciu niektorí realizovať, tak vlastne sme sa nedostali v rámci posudzovania ku geologickej správe vzhľadom na to, že vtedajšia NDS-ka ako navrhovateľ, resp. zadávateľ, túto správu utajil na desať rokov. Taktiež považujem za správne, že proaktívne budú musieť byť informované samosprávy v prípade zistenia závažných okolností poškodenia životného prostredia, geologického prostredia, čiže tu ide v prvom rade o podzemie, o podzemnú vodu, ktorá je znečistená, prostredníctvom ktorej sa znečistenie môže šíriť ďalej a môže zásadným spôsobom zhoršovať a ohrozovať nielen životné prostredie, ale aj zdravie našich ľudí, že budú musieť proaktívnym spôsobom oboznámiť samosprávy o takejto hrozbe. Mám pripravený aj drobný pozmeňovací návrh ohľadom geologickej spôsobilosti a ohľadom geológov, ktorí tieto činnosti vykonávajú. Návrh zákona, pozmeňovací návrh je prerokovaný a dohodnutý s pánom ministrom. Týka sa, týka sa v podstate novelizácie, kde sa mení doterajší koncept odbornej spôsobilosti vzhľadom na dobu vydávania preukazov o odbornej spôsobilosti. Podľa novej úpravy bude preukaz odbornej spôsobilosti ministerstvo vydávať na dobu neurčitú, pričom držiteľ preukazu nebude už povinný každých päť rokov absolvovať skúšky odbornej spôsobilosti. Je to vlastne, ale bude absolvovať teda len povinnosť preškolenia, ktoré bude technicky a organizačne zabezpečovať ministerstvo v prípade, keď budú novelizačné zákony. Sa to zosúladí napríklad s inými odbornými spôsobilosťami, napríklad pre osoby, ktoré vykonávajú posudzovanie vplyvu na životné prostredie, sa to zosúlaďuje s inými odbornými spôsobilosťami napríklad architektov a iných osôb, ktoré vlastne získajú vzdelanie, vysokoškolské vzdelanie, tuná geológia a ktorý splní požiadavky na vydanie odbornej spôsobilosti, aby ju mal tak ako iné inštitúcie, nemusel preukazovať svoje schopnosti každých päť rokov. Vyvolávalo to rôzne v minulosti aj praktiky, ktoré sa nezlučujú úplne s férovou, s férovým správaním sa. Takže vítam, že sme sa dohodli na tomto pozmeňovacom návrhu. Teraz by som si ho dovolila prečítať. Pozmeňovací a doplňujúci návrh poslancov Národnej rady Slovenskej republiky Anny Zemanovej, Jarmily Halgašovej a Radovana Kazdu k vládnemu návrhu zákona, ktorým sa mení a dopĺňa zákon č. 569/2007 Z. z. o geologických prácach v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, tlač 978. 1. V čl. I sa pred bod 1 vkladajú nové body 1 až 8, ktoré znejú. Tuná vidím, že je preklep, že chýba tam písmenko a, ale predpokladám, že to nie je problém, to je len gramatická vec, až 8, ktoré znejú: „1. V § 8a ods. 14 sa slová „§ 9 odsek 12“ nahrádzajú slovami „§ 9 odsek 15“. 2. V § 9 ods. 4 sa slová „a overuje sa každých päť rokov“ nahrádzajú slovami, „ktorý sa vydáva na dobu neurčitú“. 3. V § 9 sa za odsek 8 vkladajú nové odseky 9 až 11, ktoré znejú: „(9) Odborne spôsobilá osoba je na základe výzvy ministerstva povinná zúčastniť sa preškolenia každých päť rokov od dátumu skúšky alebo od dátumu vykonania posledného preškolenia. Náklady spojené s preškolením uhrádza odborne spôsobilá osoba. (10) Ministerstvo potvrdí odborne spôsobilej osobe splnenie povinnosti podľa odseku 9 vydaním osvedčenia o absolvovaní preškolenia. (11) Ministerstvo odníme odborne spôsobilej osobe preukaz o odbornej spôsobilosti, ak sa odborne spôsobilá osoba nezúčastnila preškolenia podľa odseku 9.“ Doterajšie odseky 9 až 12 sa označujú ako odseky 12 až 15. 4. V § 9 ods. 14 sa slová „odseku 10“ nahrádzajú slovami „odseku 13“. 5. V § 10a ods. 2 písm. d) sa za slovo „skúšky“ vkladajú slová „a dátum posledného preškolenia“. 6. V § 10a ods. 4 písm. a) sa na konci pripájajú tieto slová: „alebo podľa § 9 ods. 11“. 7. V § 10a ods. 4 sa vypúšťa písmeno b). Doterajšie písmeno c) sa označuje ako písmeno b). 8. § 10a sa dopĺňa odsekom 5, ktorý znie: „(5) Ministerstvo zverejňuje na svojom webovom sídle údaje podľa odseku 2.“ Doterajšie body sa primerane prečíslujú. 2. V čl. I sa za bod 3 vkladá nový bod 4, ktorý znie: „4. V § 36 ods. 1 písm. f) sa slová „§ 9 ods. 11“ nahrádzajú slovami „§ 9 ods. 14“.“ Nasledujúce body sa primerane prečíslujú. 3. V čl. 1 v 6. bode § 45g sa vkladajú nové odseky 1 a 2, ktoré znejú: „(1) Odborne spôsobilá osoba je povinná požiadať o vydanie preukazu o odbornej spôsobilosti na dobu neurčitú do 6 mesiacov odo dňa nadobudnutia účinnosti tohto zákona, inak zostáva v platnosti preukaz o odbornej spôsobilosti vydaný na dobu určitú. (2) Prvé preškolenie podľa § 9 ods. 9 tohto zákona je ministerstvo povinné vykonať najneskôr do šiestich mesiacov odo dňa účinnosti tohto zákona.“ Doterajšie odseky 1 a 2 sa označujú ako odseky 3 a 4. 4. V čl. II sa vkladajú nové body 1 a 2, ktoré znejú: „1. V sadzobníku správnych poplatkov časti X. Životné prostredie položka 164 písmeno c) znie: „c) Vydanie nového preukazu o odbornej spôsobilosti na dobu neurčitú 10 eur.“ 2. V sadzobníku správnych poplatkov časti X. Životné prostredie položka 164 sa dopĺňa písmenom d), ktoré znie: „d) Zmena údajov v preukaze o odbornej spôsobilosti 10 eur.“ Doterajší bod sa primerane prečísluje. To je všetko, skončila som, ďakujem pekne.